
Kolm järve läikis reas kui kolm pikergust 
peeglit. Nende pinnad olid üksteisest kõrgemal. 
Nagu klaasastmeid mööda tõusid pilvede vastu- 
pildid, rutates üle külma sügistaeva. 

Ülemise järve kaldal kõrgete puude all pu- 
nasid mõisa kivikatused. Herrasmaja sirged sam- 
bad tõusid põõsaste raamist, kandes lumivalge- 
tena kätena kõrgeid ärklid pikkade akendega. 

Järvi piirasid kahelt poolt rusked ja hallid 
künkad. Tõustes ja vajudes venisid nende külmi 
allikaid niristavad ning taevarandu varjavad sel- 
jad. Siis aga laienesid nad ja näitasid põhjas 
hilissügise siniseid kaugusi. 

Alumise järve randa mööda liikusid inim- 
sööjad. 

Juba kaua olid nad sügisese maastiku keskel 
marssind. . Nende jaled olid väsind mättaist, 
silmad aga raagus puist ja tinahallest pilvist. Kuid 
veelgi lõi nende mõttekujutus aeg-ajalt lõkkele 
otsekui kadakas. 

Üksteist huigates kahistasid nad kalmustes. 
Rasket inimsööja ametit kirudes tammusid nad 
nätskel savirannal. Pika pussiga lõikasid nad põõ- 

sast inimliha, närisid vaese ristirahva luid, kuni 
näod ühest kõrvast teiseni olid kollased lepapar- 
kest, ja vandusid: 

»Küll on aga palju verd! Kuradi päralt, küll 
on palju verd!“ 

Kõige ees astus punapäine moonaka poeg 
Jürna. Ta kandis käes kisalist metsmehe kärpa, 
ta vasikanahast kollaste saabaste sääred olid leht- 
ritena alla vajund, ja säält välkus paljas väits. 


Ta vandus, sülitas ja vilistas vahetpidamata, 
mõlemaid mudaseid käsi suure suhu pistes. Ta 
pööritas silmi ja liigutas pääst eemal seisvaid kõrvu 
nagu hobune roos robinat kuuldes. 

Tema järel piilus sepa poeg Jaan, vaikne 
poiss valgete juustega. Ta hallid silmad peatusid 
vahel kui unes, vari peitis ta kahvatu näo, — 
kuni ta jälle Jürna saladuslikust sihinast ärkas. 

Nende järel tuli puusepa tütar Miili, kel oli 
nööbisarnane pää, kitsad silmad ja kollane undruk. 
Ta kilkas hirmust ja naerust kordamööda, väikest 
venda Jassi käe kõrval talutades. 


See oli paksu kõhu, peene kaela ja suure 
pääga ning komistas kõrtes, mille kangus talle näis 
võitmatu. Ta mõistis ainult nutta. 

Viimsena vantsis mägrakoer Sami, vaevaliselt 
ühelt jalalt teisele vaarudes, põlved väljapoole ja 
küüned koos. Ta oli üleni pruunkollane nagu 
sügisülikonnas, kõhu all hulk nisanööpe kahes reas. 

Läbi võhumõõkade võsa jõudsid inimsööjad 
tammini ja läksid luugist alla. Siin oli videv, 

niiskus tungis ninna, laudseinu peitis sammal, aga 
pool põrandat oli kuiv. 

Kui kaugel näis kõik siit! 

Üleval pää kohal igritses liigsilma nire, mille 
läbi õhkus kollane kuma, aga silla teises otsas 
avanes taeva kahvatu kaugus, mida mõni raagus 
oks poolitas. 

Jaan seisatas kesk sillaalust ja kuulatas vee 
sulinat. Talle näis, nagu oleks teda silla otsas 
hüüdnud hääl, mida ta kaua oli kuuland, ning li- 
bastades jooksis ta sinna. = 

Mustal veepinnal keerlesid siin kollased kub- 
lad, kive katsid sisaliku silma karva täblad, puls- 
tund kulu peitis randu. All aga algas ääretu hei- 
namaa puusalkade ümber keerlevate ojaharudega. 

Kivilt kivile hüpates jõudsid inimsööjad oja 
saarele, Seda katsid kõrged emalepad. Lopsa- 
kate mustsõstrapõõsaste vahel mädanes rohi. Suu- 
red vesirotid hüppasid ruskeis lehis. 

Puude raagus oksad sirutusid nagu käed 
risti-rästi üle pää. Külmad taevalapid helenesid 
läbi metsa hallide sõrmede. Veekeerud kandsid 
varisend lehti nagu musti laevukesi. 

Siis pöörsid inimsööjad üle ibesoo ranna 
poole. Maa õõtsus nende all, nad kisendasid hir- 
must, Jass nuttis, Sami vaarus laukasse, enne kui 
nad randa jõudsid. 

Kadakane nõmm tõusis äkki soost. Lapsed 
jooksid ühe kadaka tagant teise taha, koer hau- 
kus kive, — ja äkki olid nad avaral mäel. 

Kesk mäge, nagu päälage, seisis kaks söe- 

tund jaanitule-sammast. Muru mustas tuleasemeist 
kui armidest. Suland klaas läikis tuhas nagu 
maa silm. 

Kui avar oli siit vaade: ühel pool metsade 
kaugesini, teisal mõisa punakatused puie keskel, 
all järve tinahall pind. 

Otse laste ees algasid künkad, mis rusketena 
lainetena taevarannani ulatusid. Teisel pool orgu 
mustas mäe küljel vana lubjaahju kõrge kivika- 
tus madalate müüride kohal nagu püramiid. 

Kuid üle selle halli maastiku laotus hilissü- 
gise taevas tuhksete pilvedega. Neid tuli vesi- 
kaarest salkade kaupa, rutates läbi tuuletu taeva. 
Nende piirjooned sulasid suitsuna õhtuvalguse 
külmas vinetuses. 

Jaan heitis selili kulusse ja pani käed pää 
alla. Pilv läks üle ta pää, tema palgele kahva- 
tut varju heites. Tuul puhkas korra tulepostide 
redelis, — ja jälle kuulis ta otsekui oma õe kau- 
get kutset. 

»Keegi ei ole Juulit leidnud,“ ütles ta kur- 
valt, silmi sulgudes. ,,Kolm päeva on ta kadund, 
ja keegi ei tea, kus.“ 

»Aga mina tean,“ vastas Jürna ja lõi naela 
kärpa. ,»Ta on viinameistri toas luku taga.“ 

»Miks peaks ta sääl olema ?“ tõstis Jäan pääd. 

»Mine tea!“ vastas Jürna, kuid lõi sel sil- 
mapilgul sõrmesse. ,,Olen aga neid ise näind istu- 
vat linnasekastil,“ jatkas ta ja pistis sõrme suhu. 
»Ma eksisin aurus, siis nägin neid kastil jalgu kõi- 
gutavat ja naervat.“ 

»Aga kolmel päeval pole teda enam keegi 
näind,“ kordas Jaan kurvalt. ,Kõigil pool on 
teda otsit, kuid kustki pole leitud.“ 

»Küll su isa otsis ka viinakojast,“ ütles jälle 
Jürna ja hakkas saapasäärele oma verega käe 
jälge joonistama. »Aga ta ei leidnud. Ma kuul- 
sin ise, kuis ta viinameistriga rääkis. ,,Kus on mu 
tülar?“ küsis ta. ,Kas mina su tütre vaht?“ 
vastas see. ,,Mis oled sa teind temaga?“ kisen- 
das vanamees. Aga meister laskis koja auru täis 
ning hüppas aknast välja.“ ” 

Jaan lamas sõnatult. Ah kui kurb, kui kurb 
oli ta meel! 

lial polnud ta õde nõnda näind, kui praegu 
siin lamades. Tema silmi nägi ta õhus, tema 
juukseid ja undrukuid liigutas vaevalt tunduv tuule 
hingus. Õhk ta ümber oli täis õde. 

Ta nägi, kuis see hommikuti sepikoja taga- 
kambris pisukese peegli ees juukseid seadis, kuis 
ta siis läbi koja läks ja poisid nõnda õhetavale 
rauale virutasid, et sädemete meri ta jalge ümber 
tuiskas. Siis haaras ta mõlema käega riietest kinni 
ja jooksis kilgates välja. Sellid aga naersid nõ- 
gistesse habemetesse. 

Ta läks puusepa tuppa, kus mehed otse tema 
jaoks kõige paremast puusi kõige peenemaid laaste 
hööveldasid. Põll pingul täis vaigust lõhnavaid 
laaste, jooksis ta üle maantee kodu poole, kuna 
puusepad ta järel naljatasid. 

Siis lõi ta savikausis tainast, puhus tulle, nii 
et palged õhetasid, küpsetas kooke ja riputas 

peent suhkrut. . Jaan luges akna all raamatut, 
kuid nägi ühe silmaga leeki lõukas lõkendavat ja 
kuulis teise kõrvaga rasva raual särisevat. 

Aga kui õhtu jõudis, heitis Juuli liniku juus- 
tele ja kadus välja, kuna vana sepp nurises ning 
needis. All viinakojas lasti auru katlast, see tõusis 
kui pilv maja ümber, pilvest kostis pilli hääl. 

“ Suisel ööl laulsid künnilinnud mõisa pargis 
ja rooside lõhn voolas üle müüri. Ärgates nägi 
Jaan kuuvalgel, kuis Juuli hääletult end riidest 
päästis, kaua voodi serval istus ja künnilinde kuulas. 

Nõnda nägi Jaan teda ikka veel istuvat, 
juuksed kuu hõbedases õhetuses lahti, huuled avat 
roosilõhnade poole, künnilindude järelejätmata 
lauldes. 

Kuid kuhu oli ta tõelikkuses jäänd? Miks 
olid kõik nii ehmatand, kui temast räägiti? 

Isa otsis teda sellidega kogu pühapäeva mõi- 
sas ja metsis, öösel vedas ta laternate valgel jär- 
ves noota ja küsitles hommikul laadalisi suurel 
maanteel. Kuid keegi ei teadnud midagi. 

Nagu läbi une aimas Jaan miski saladust, 
mida kõik muud mõistsid. Jälle nägi ta isa vihast 
nägu ja kuulis naisi mõisa õues päid ühte pistvat 
ning sosistavat. Läbi viinakoja aurupilvede viiras- 
tas talle elu kohutav mäng. 

Ah, kui kurb, kui kurb oli ta meel! 

Aga Jürna oli vaheajal ühe verise käe val- 
mis saand ja algas uut. Veri hüübus ta haavas, 
kuid ta pigistas seda vägisi välja ja tikkis sääred 
täis kohutavaid pilte. 

»Nõnda teevad indiaanid,“ ütles ta. ,,Kord 
avan omad elusooned ja värvin enese üleni pu- 
naseks. Siis maetakse mind kui indiaani.“ 

Et keegi ei vastand, jatkas ta: 

»Kui indiaanidel pole soola, siis avavad nad 
käesoone ja joovad soolast verd. Nõnda elavad 
nad rohtlaanes nädalate kaupa omast verest.“ 

Kuid nüüd oli ta enese haav lõpulikult kui- 
vand, ja ta ei saand säält enam tilkagi. Ta vaat- 
les meistritöid saapasääril ja jatkas: 

»Kui indiaanid on teel, siis kannavad nad 
verekotte seljas. . Leeritule ääres” kallavad nad 
verd pääluust karikasse ja rüüpavad. Siis tõm- 
bavad nad punastest sulgedest mantlid üle kõr- 
vade ning norskavad.“ 

Jaan tõstis pää Jürna poole ja Miili vaatas 
hirmunult ta otsa, suu lahti. 

»Aga keskööl tuleb mustas mantlis indiaan- 
lane valgel hobusel metsa ääre, pistab sõrmed 
suhu ja vilistab — nii!“ Ning äkki pistis Jürna 
sõrmed suhu ja vilistas läbilõikavalt, et juuksed 
kõigil püsti tõusid. 

Inimsööjad hüppasid üles ja vaatasid hirmu- 
nult ümber. 

Vaheajal oli õhtu jõudnud. Üle halli maas- 
tiku lendasid tuhksed pilved kasvava hooga. Nagu 
õudsed loomad kihutasid nad, ruttu kuju muutes. 
Nüüd oli sääl hobuseid lehvivate lakkadega, ratsa- 
nikud heljutasid mantlid, lipud rullusid, — külm 
tuul lõõtsus pilvedesse. 

Kadarik mustas mäeveerul, mõis oli kaugel 

taevarannal, künkad jooksid lainetena eemalle, 
nende keskel lömitas lubjaahi. 

Laste näod kahvatasid, — kõik oli nii õudne. 

Korraga näitas Jürna käega lubjaahju poole 
ja hüüdis kurguhäälega. ,Sääl! sääl!“ Siis pistis 
ta pöidlad suhu ja vilistas läbilõikavalt ning pani 
teiste ees mäenõlvakut mööda alla jooksu. 

Nad põiklesid kadakate vahel, orus sulises 
vesi jalge all, siis lõppesid põõsad ja algas kuiv 
põlmas. 

Käpuli kõrres nagu siili nõeltes, roomasid 
nad nõlvakut mööda üksteise järele üles, Jürna 
esimesena, paljas nuga põiki hammastes, Sami 
viimasena, maad ligi vaglana loogas. 

Vahetevahel painus Jürna vastu maad ja 
laskis kuuldavalle hoiatavat sihinat, siis tõusis ta 
kätele ja jatkas teed. Kogu aja vandus ta hää- 
letult, sülg tilkus nuga mööda ja verised saapad 
rabisesid kõrtes. 

Nüüd mustas lubjaahi mõnekümne sammu 
kaugusel. Maa oli lubjast valge, põõsad kasva- 
sid läbi pehkind niinekottide. Katkine käru oli 
kummuli, sääred püsti; kõrges kulus mustasid kerra 
kiskand tõrrevitsad ussidena. Kõike ümbritses 
mahajäetuse õudus. 

Jälle sihistas Jürna ja andis veriste kätega 
märke, nuga hambus. Nad jagunesid kahte ossa: 
Jürna hiilis ühelt ja muud teiselt poolt löövi. 

See oli neljanurgeline ehitus, müüridest vae- 
valt jalg päälpool maad. Neljalt poolt tõusid 
järsult ühesuurused telliskivised katuse kolmnurgad. 

Maad ligi loogas, nuga käes ja silmad enesel 
hirmust pärani, tuli Jürna nurgal nähtavalle. Kuid 
siis peatus ta jahmatades: kogu sellelt poolelt, 
mida mõisa polnud näha, olid vargad katusekivid 
ära viind. Paljad roovlatid valendasid kui looma 
luukere. 

Inimsööjad lähenesid ettevaatlikult müüri ser- 
vale ja vaatasid sisse. Ahi mustas kuristikuna 
pilkaspimedalt. Tuul tõmbas vaevalt tunduvalt 
roovlattides. 

Kuid siis sündis nende pärani silmi ees mi- 
dagi nii viirastuslikku, et nad seda esiotsa tähelegi 
ei pannud. Tuuletõmbusel hakkas miski must 
eesvaip nende ees kõrvale liikuma, imetasa ning 
hääletult. . Ja silmapilgu pärast vaatas inimese 
nägu pärani silmil nende otsa, otse nende pää 
kõrgusel. d 

Nad jahmatasid, kuid enne kui said millestki 
aru, kadus nägu niisama hääletult. Nad taganesid 
hirmunult, ilma mõistmata, mis nägid, silmad pöör- 
dud pimedusse. 

Kuid nüüd nägid nad, kuis sama must ees- 
vaip varjuna kõrvale vajus ja inimese nägu lah- 
tiste juuste keskel tuli nähtavalle, suur ning tõsine. 

See oli ülespoond inimene, keda tuul liigutas ! 

Nuga langes Jürna käest, ta haaras veristest 
saapasäärtest kinni, et oleks kergem joosta, ja 
vajus huludes mõisa poole. Ainult mõne silma- 
pilgu paistis veel ta loogas kogu ja kostis saa- 
baste rabin kõrtes. 

Jaan ja Miili püüdsid ta järele minna, kuid 

nende põlved vabisesid nõnda, et nad paigalt ei 
pääsnud. Ja äkki panid nad tähele, et vaheajal 
öö oli tulnud. Maid kattis läbipaistmatu pimedus, 
mõisast polnud enam midagi näha. Hirm tõusis 
silmapilgu jooksul nõnda, et nad selle all pidid 
lämbuma. 

Siis sai Jaan sedavõrd jõudu, et kähise- 
val häälel sosistas: ,See oli Juuli.“ 

Ja Miili vastas nõndasama vaevalt kuulda- 
valt: ,, Jah.“ 

Nad pöörsid vabisevail põlvil ahju juure ta- 
gasi. Nüüd oli see neile nii hirmus, et nad sel-” 
lest mitme Sammu taha jäid. Kuid nende silmad 
seletasid selgesti Juuli allavalguvaid juukseid ning 
pimedas õhkuvat nägu. 

»Hüüa talle,“ sosistas Miili, ,,ehk ta elab.“ 

Kuid Jaani suu andis vaevalt miskisugust 
kähinat, mis isegi sosin ei olnud. Ta võttis kõik 
jõu kokku, kuid ta sõnad jäid hääletuks. Ta van- 
kus jalul ja pidi Miili õlast kahel käel kinni võtma, 
et miite kukkuda. Nõnda seisid nad kolmekesi 
surnu ees, tütarlaps kahe poisikese vahel.' 

»Juuli!“ sai Jaan lõppeks häält. ,, Juuli!“ 

Kuid enese häält kuuldes sai ta julguse jälle 
tagasi. Ta astus otse müüri ääre, ta silmad olid 
pääst tungimas, kui ta näo vastu roove surus ja 
pilgu pimedasse puuris. 

Surnu nägu oli ülespidi, natukene teisel õlal, 
süsimust juuste pihu rippus sirgelt alla, — nõnda 
liikus ta vahetpidamata, korda mööda palet ja 
kukalt vaataja poole pöördes. 

»Juuli, kuuled sa mind, Juuli?“ hüüdis Jaan. 
Ta rääkis veel mitu lauset, isegi mõistes, et see 
oli asjata. Siis pööris ta selja taga seisva Miili 
poole: ,Ta on surnud.“ Ja imelikul kombel ei 
tulnud tal pisaraid, vaid selle asemel ütles ta: 
»Ma võtan ta maha.“ 

»Ei, ei!“ hädaldas nüüd Miili. ,Ära puutu 
teda, ära puutu! Ma kardan nii!“ 

Kuid juba oli Jaan müüri servale tõusnud 
ja katsus roovlattide vahelt sisse pääseda. Ta oli 
saand äkki imerahulikuks ja otsustavaks. Pime- 
das näis ta suur ning kange. 

Ta leidis laiema lativahe ja pääsis sisse. 
Kuid siin mõistis ta kohe, et surnu mitte roovlati 
või sarika, vaid miski põikpuu küljes rippus, mis 
risti läbi katusealuse läks. Kätega kobades leidis 
ta selle, kuid surnu oli temast liig kaugel. 

Siis kiskus ta enese kahteratsa talale ja hak- 
kas nõnda edasi minema. Peatselt leidis ta nööri, 
kuid see oli kõvas umbsõlmes, mida ta ei suut- 
nud avada. 

Silmapilgu peatas ta pimeduses ja tundis 
jälle hirmu ning silmi ees otsekui tulesädemete 
lendu. Ta pööris pääd ja vaatas üle õla. Väl- 
jas oli juba nii pime, et vaevalt roovikuid ja nende 
vahel Miili pääd nägi mustavat. 

»Anna mulle Jürna nuga,“ hüüdis ta Miilile 
ja hakkas tagurpidi tagasi tulema, nööri tala mööda 
kaasa libistades. Kuid surnukeha võnkumine ja 
käe puutumine selle juustesse pani ta pööritama. 

Viimaks ometi oli ta roovide juures ja siru- 

tas käe välja, kuid ei ulatand noani. Siis tuli ta 
talalt alla ja astus mõne sammu ahju sisemist 
serva mööda, käsi kogu aeg välja sirutet. 

Äkki nägi Miili, kuis see käsi pimedusse 
kadus. Siis kuuldus karjatus, ja selle järele ei 
kostnud ahju pimedusest muud, kui keha pehme 
mütsumine kivilt kivile: 


Jaan lamas mõne silmapilgu liikumata, uimane 
kukkumise valust. Kuid siis tõusis ta istuli ja ko- 
bas enese ümber: ta istus maadund lubja hunikul, 
kus kasvasid mõnesugused kõrred. Ta tõusis üles 
ja ulatas käed välja: igal pool ümbritsesid teda 
klaaslibedad seinad. 

Siis kuulis ta Miili ja Jassi kisa ning tõstis 
näo üles. 

Kõrgel ta üle õhetas hämar taevas läbi lat- 
tide ja otse ta pää kohal rippus musta tombuna 
õe surnukeha. Ning äkki“tundis ta jälle seda me- 
hist julgust, mida üleval poomisnööri päästes oli 
tunnud. 

»Ärge nutke sääl!“ karjus ta. »Mul pole 
midagi viga.“ 

Siis nägi ta Miili pääd roovide vahel mus- 
tavat ja kuulis teda hirmunult ta üle pärivat. 

Kuid Jaan hakkas ringi käies kätega kaeviku 
põhja uurima. See oli ümarik ja täis kive ning 
lubjahunikuid. Seinad olid siin-sääl suland kivist 
libedad kui jää, siin-sääl aga jälle auklised ja 
muhklised. 


Siis katsus Jaan seina muhke mööda üles 

ronida, kuid kukkus peatselt seliti lubjahunikusse. 
Ta tegi mitu katset, kuid kõik asjata. 

Siis tuli tal meele, et all ahju servas uks 
pidi olema, mis orupoolsele küljele viis. Ta otsis 
kaua käpuli, kuni viimaks ka ukse leidis. Kuid 
see oli võlvini täis kive, lupja ja mulda, ning mõne 
silmapilgu järele mõistis ta, et seda paljaste kä- 
tega võimata oli avada. 

»Siit ei pääse välja,“ ütles ta ja istus väsi- 
nult maha. 

»Mu jumal, mis saab küll!“ kuulis ta Miili 
nuttu ja Jassi nuuksumist. 

Kuid just nende nut* julgustas teda. 

»Ärge nutke,“ * tälle. ,,Minge koju 
teatama, et Juuli ja 5; na oleme.“ 

»Ei, mina ei lähe!“ hädaldas Miili. ,,Ma ei 
julge minna. Ja kuidas jääd sina üksi siia?“ 

»Aga ma ei pääse ju välja,“ vastas poiss 
hauast. 

»Siis jään ka mina terveks ööks siia,“ luksus 
Miili. ,Kui sina jääd, siis jään ka mina,“ kordas 
ta lämbudes. ,,Ja vahest ütleb Jürna kodus, siis 
tulevad kõik veel öösel siia.“ 

Kuid nõnda rääkides said nad täiesti aru, 
mis õieti oli sündind. Nad pöörsid silmad hääle- 
tult Juuli surnukeha poole, kuid ei näind pisarate 
pärast enam midagi. 

Nad langesid kummuli maha ja pidid sulama 
järelejätmatult voolavasse silmavette. Nende süda 
oli lõhkemas piiritust valust, nii et nende kõhnad 
kehad hoigustes rappusid. 

RAAMATUKOGU 


Ei olnud enam kohutavat ööd nende ümber, 
õudset kohta ega koledat korjust. Oli ainult 
surnud nende ühine sõber, vanem mänguseltsiline 
ning õde. 

Ei tähendand midagi surmaviisi koledus. 
Ainult lahkunu kannatusi ja igavest kadumist 
mõistsid nad. Ei miski jõud saand tehtut tege- 
matuks. Must surma linik oli heidet üle kõigi 
võimaluste. 

Ei iialgi enam! nuttis Jaan. Ei iialgi enam! 

Kui ta silmad lõppeks kuivasid, tõusis ta va- 
bisedes istuli. Ta pää huugas ja silmad ei sele- 
tand isegi pimeduse sünkust enam. Ta kuulis 
Miili nuuksumist kui läbi paksu udupilve. 

Ta vaatas enese ümber, kuid sammetine 
pimedus peitis kõik. Siis aga hakkas ta lubja, 
niiskuse ja miski taime lõhna tundma, mida varem 
tähele ei olnud pannud. 

Ta vaatas üles: taevas oli heledamaks läind, 
mõni täht värises läbi roovide, ja ta tundis jahedust. 

»Mili!“ hüüdis ta. ,,Miili!“ 

Ainult nõrk nuukse oli vastuseks. 

»Kas Jass on sinu juures?“ küsis poiss. 
»Ja Sami?“ 

»Jah,“ vastas tütarlaps vaevalt kuuldavalt. 

»See on hää,“ ütles poiss ning vaikis. 

Ta istus ja vaatas mõttes üles. Kui pikka- 
mööda kulus aeg! Mis võis kell olla? Tähed 
tulid ikka selgemini nähtavalle. Ja poisikene tun- 
dis külma vapustust. 

»Mul on külm,“ ütles ta hambaid lõgistades. 

»Külm?“ küsis Miili enese ümber katsudes. 
»Oota natukene.“ Ta päästis ruttu undruku pae- 
lad selja pääl lahti ja pistis" riide läbi 'lattide. 
»Võta vastu!“ hüüdis ta. ,Peida jalad sellesse.“ 

Undruk vajus nagu kott poisi pähe. 

Miili istus õhukeses alusundrukukeses jälle 
maha. Jass nuuksus tukkudes. Miili võttis ta 
sülle ja hakkas äiutama. Peatselt magas laps, 
veel läbi une vahetevahel luksudes. Sami tõm- 
bus tütarlapse jalgadelle kerra ja magas niisama. 
Miili õõtsutas end külma pärast edasi-tagasi ja 
tundis, kuis laps ning koer teda soendasid. Ta 
ei nutnud enam. 

Siis kuuldus sügavusest poisikese hääl: 

»Ma olen mõtelnud: miks tappis Juuli enese, 
mis ajas ta surma ?“ 

»Kas sa seda ei tea?“ vastas tütarlaps last 
kiigutades. ,,Ta ei võind elada,“ ütles ta. ,,Viina- 
meister oli ta maha jätnud.“ 

»Jah,“ vastas poiss mõttes. ,,Kuid sellepä- 
rast poleks tarvis olnud surra.“ 

»Minu ema ütles, et ta lapse oleks saand,“ 
vastas jälle tütarlaps. 

»Lapse?“ imestas poisikene. See tuli talle 
nii ootamata, et ta vait jäi. ,,Mispärast lapse ?“ 
küsis ta. 

»Sellepärast, et ta viinameistrit oli armastand,“ 
vastas tütarlaps. 

Armastand, — seda sõna oli Jaan küllalt 
kuulnud, samuti nagu oli kuulnud kõneldavat lap- 

sesaamisest. Kuid sündisid siis armastusest lapsed 
ja mindi siis laste pärast surma? 

Miks ta siis armastas, kui see nii halvasti 
lõpeb ?“ küsis ta. 


»Ei või midagi armastuse vastu,“ vastas 
tütarlaps. ,,Kui see tuleb, ei või keegi selle 
vastu.“ Ta õõtsutas last üles ja alla. ,,See on 
kui uni, nagu magaks sulgpadjus ja näeks und 
äraarvamata paljudest kompvekkidest.“ Ta ohkas. 
»Ja pärast seda sünnivad lapsed.“ 


Kõike seda olid nad mõlemad kuulnud ja 
tähele pannud. Isegi lastesaamise viis polnud neile 
täiesti saladus. Ja ometi, kui imelik näis kõik 
olevat! Kuis oli täis saladust kõige vähemgi asi! 
Oli, nagu oleksid nad kõike seda alles sel ööl 
esimene kord näind. 


Nad istusid mõlemad kahvatute nägudega 
ja valust lõhkeva rinnaga, otsekui oleks maailma 
mure nende südamed külmade käte vahele võt- 
nud. Järelejätmata õõtsus öö võõraid mõtteid ja 
tundmusi, neid enestesse ähvardades matta — 
tähthele, karge öö. 

Jaan vaatas üles: ikka enam ja enam süttis 
sääl tähti. . Sügaviku pimedusest paistsid need 
suured ja lõkendavad. Maine maailm on külm ja 
kirgas, kuid kõrgused näisid hõõguvat lopsakate 
tähtede tules. 

Ja nüüd seletas silm tähtevalgel ahju seinugi. 
Nende klaasised ääred lõid särama rohelistes ja 
sinistes tuledes, nagu jäälilled puhkesid õlmitsema 

pää kohal, kiired murdusid läbi värviliste kivide, 
— otsekui pitserikivist kaevus istus Jaan. 

Armastus —? mõtles ta "õe surnukeha vaa- 
deldes. On siis see armastus? Ja ta tuletas meele 
kõik, mis oli sest kuulnud ning lugend. Magusa 
valu teadis ta selle olevat, mida igatsetäkse: õnne- 
liku hulluse, mis sunnib tegema, mida ei taha, ja 
jätma tegemata, mida tahaks. Ning lõppeks, isegi 
surma pimeda piirini ulatas armastuse tuline lõõsk ! 

Jaan tõusis üles ja katsus kätega valutavaid 
liikmeid. Ah, kuis pakitsesid ta liikmed ja süda! 
Jälle oleks ta tahtnud nutta selle valu pärast, 
nutta kaua ja mehiselt. Kuid siis tundis ta undru- 
kut enese jalge ümber. 

»Miili!“ hüüdis ta. ,,Milli!* 

»Ole vait,“ vastas see tasa. ,Laps magab.“ 

Ja jälle äiutas ta poisikest põlvil. Nii oli 
ta kui noor ema sügisöös, tühjade küngas*e kes- 
kel. Kaugelle siia ja sinna, ette- ja tahapoole ei 
ole kedagi pääle nende kolme unustet lubjaahju juu- 
res. Üksi pimedus, üksi pimedus üle põlmaste tühjuse! 

Kuid korraga nägi ta kaugel taevarannal 
öõtsuva tule, siis teise ja kolmanda süttivat. Ta 
hüppas ehmunult üles ja kisendas silmapilgu pärast 
rõõmsalt : 

»Nad tulevad, nad tulevad !“ : 

»Kes need tulevad?“ küsis poisikene hauast. 

»Nad tulevad kodunt meie järele !“ 

Ta ei malland enam istuda ega paigal pü- 
sida, vaid hüples ühelt jalalt teisele, rasket last 
süles hoides. 


Tuled aga lähenesid ja suurenesid ühtsoodu. 
Nad tõusid künkale ning laskusid orgu, ilma et 
nende kandjaist vähematki näha oleks olnud. See 
oli nagu kollaste tulepallide rongikäik öistel põl- 
dudel. 

»Nüüd lähevad nad orgu,“ hüüdles Miili iga 
silmapilk. ,,Nüüd ei näe neid enam,“ teatas ta 
jälle. ,Nüüd tõusevad nad uuesti mäele!“ kisen- 
das ta. 

Kuid siis hakkasid pimedusest inimeste ko- 
gud paistma. Kõige ees jooksis Jürna, püsti juuk- 
sed taga tulevate laternate valgusest veripunased. 
Tema järel kiirustasid sepad, suurte nahkpõlledega 
kobistades ja puukottadega kivides kotistades, nõ- 
gised näod hiiglasuurte lat»rnate valgel süsimustad. 

»Kus on nad praegu?“ küsis poisikene ühelt 
jalalt teisele hüpeldes. 

»Tulevad just mäe külge mööda üles,“ vas- 
tas tütarlaps ja lisas siis äkki: ,Ära näita, ära 
näita neile minu undrukut!“ 

Ta hääl oli õrn kui neitsilikud koidupunad 
häbelikul taevarannal. 

1916. 

